

# Минтимер Шәймиев Казан һәм Татарстан митрополиты Феофан белән очрашты

*30.09.2015*


Бүген ТР Дәүләт Киңәшчесе, ТРның тарихи һәм мәдәни ядкәрләрен яңадан торгызу Республика фонды Попечительләр советы рәисе Минтимер Шәймиев Казан һәм Татарстан митрополиты Феофан белән очрашты. Очрашу Казан Кремлендә узды.


Митрополит Феофан ТР Дәүләт Киңәшчесе белән күрешкәч: “Моннан 10 ел чамасы элек мин монда РФ Җәмәгать палатасы әгъзасы буларак килдем, һәм конференциядә катнашкан идем”, - диде. Ул Минтимер Шәймиевкә моннан 50 ел элек Казан Кремлендә хәрби ант итүен хәбәр итте.


Минтимер Шәймиев исә, үз чиратында, митрополитны сәламләп, бүген христиан халкы билгеләп уза торган изге газап чигүче Вера, Надежда, Любовь һәм аларның әниләре София көне белән тәбрикләде. “Бу христиан дөньясы өчен бу бик зур бәйрәм”, - дип билгеләп үтте.


Очрашу тәмамланганнан соң, митрополит Феофан журналистлар сорауларына җавап бирде. “Минтимер Шәймиев белән без − бер чор кешеләре. Ил тормышында булган вакыйгалар безнең өчен таныш кына түгел, ә без ул вакыйгаларда катнашучылар да. Минтимер Шәрип улы ул - эш итүче төп фигура һәм мин аның яныннан бәйрәм рухында чыктым, - диде Казан һәм Татарстан митрополиты. – Без бик күп мәсьәләләр хакында фикер алыштык, шул исәптә Болгар һәм Зөя тарихи һәйкәлләрен торгызу да бар. Алар бик югары профессиональлек белән торгызылган”, - дип ассызыклады ул.


Очрашу барышында киләчәккә планнар хакында да сүз барды. “Киләчәккә планнарга килгәндә, Казан дини академиясен торгызу һәм Болгарда ислам академиясенә нигез салу хакында сөйләштек. Бу бик мөһим әйберләр. Татарстанда төп ике дин —ислам һәм православие. Тынычлык һәм бердәмлек хөкем сөрсен өчен, ике аякта да нык басып торырга кирәк. Ислам динен ирекле рәвештә кабул иткән Болгар дәүләтендә ислам академиясен торгызу юнәлешендә эшләү мөһим. Казан дини академиясе Санкт-Петербург һәм Мәскәү академияләреннән дә өстенрәк булган. Аны торгызу Казан өчен дә зур дәрәҗә булачак. Боларны кичә үк башкару кирәк иде. Без моның өстендә бүгеннән үк эшли башлаячакбыз”, - дип йомгаклады митрополит Феофан.


*“Татар-информ” МА, ТР Президенты матбугат хезмәте*
Минтимер Шәймиев Казан һәм Татарстан митрополиты Феофан белән очрашты